
# Питрәч районында сериал төшерәләр, аны 2025 елның башында күрсәтәчәкләр

Питрәч районының Шәле һәм Әлбәдән авылларында Татарстанның халык язучысы Мөхәммәт Мәһдиев әсәре буенча «Кеше китә - җыры кала» сериалын төшерәләр.

Әлбәдән авылында сериалны хәрби-тарихи реконструкция фестивале үткәрелә торган мәйданчыкта төшерәләр, биредә күзәтү манарасы – каланча бар. Кинорежиссер **Александр Долматов** сүзләренчә, монда төп геройның абыйсы **Шәйхи бабайның**, халыкны янгыннан кисәтеп, набат кагуы турындагы күренеш төшерелә. Әлеге персонажны Россиянең атказанган, Татарстанның халык артисты **Зөфәр Харисов** уйный.

Сериалга танылган артистларны гына түгел, җирле халыкны да җәлеп иткәннәр. Фильмда – 100гә якын театр актеры, ә массакүләм күренешләрдә 200гә якын кеше катнаша, шуларның 20гә якыны – Питрәч районында. Алар элеккеге еллардагы авыл тормышын яңадан торгызырга ярдәм итә.

Хатын-кызлар кырда эшли, балалар алар янында яланаяк йөгереп йөри. Режиссерга район җитәкчелеге булышкан, җирле мәдәният хезмәткәрләре дә ярдәм кулы сузган.

Сериал 2025 елның гыйнварында «Татарстан – Яңа гасыр» телеканалында күрсәтеләчәк. Ул Бөек Ватан сугышында Җиңүнең 80 еллыгына багышланган. Барлыгы 20 серия булыр дип көтелә, әмма аларның саны артырга да мөмкин.


Следите за самым важным и интересным в Telegram-каналеТатмедиа

## Нет комментариев
Питрәч районында сериал төшерәләр, аны 2025 елның башында күрсәтәчәкләр